NARIADENIE KOMISIE (ES) č. 2253/2004
z 23. decembra 2004,
ktorým sa mení a dopĺňa nariadenie (EHS) č. 2237/77 o štruktúre dotazníka na zber údajov z poľnohospodárskeho podniku, ktorá sa má použiť na účely zisťovania príjmov poľnohospodárskych podnikov
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady č. 79/65/EHS z 15. júna 1965, ktorým sa vytvára sieť na zber účtovných údajov o príjmoch a obchodnej činnosti poľnohospodárskych podnikov v Európskom hospodárskom spoločenstve (1), a najmä na jeho článok 7 ods. 3,
keďže:
(1)
Nariadenie Komisie (EHS) č. 2237/77 (2) ustanovuje štruktúru dotazníka na zber údajov z poľnohospodárskeho podniku, ktorý sa má použiť.
(2)
Údaje zozbierané na účely hlásenia poľnohospodárskeho podniku musia zohľadňovať vývoj Spoločnej poľnohospodárskej politiky. Nariadenie Rady (ES) č. 1782/2003 z 29. septembra 2003, ktorým sa stanovujú spoločné pravidlá pre režimy priamej podpory v rámci Spoločnej poľnohospodárskej politiky a ktorým sa zavádzajú niektoré režimy podpory pre poľnohospodárov a ktorým sa menia a dopĺňajú nariadenia (EHS) č. 2019/93, (ES) č. 1452/2001, (ES) č. 1453/2001, (ES) č. 1454/2001, (ES) č. 1868/94, (ES) č. 1251/1999, (ES) č. 1254/1999, (ES) č. 1673/2000, (EHS) č. 2358/71 a (ES) č. 2529/2001 (3), úplne mení spôsob, akým sa farmárom v Spoločenstve vyplácajú dotácie. Tieto zmeny sa musia zohľadňovať v dotazníku na zber údajov z poľnohospodárskeho podniku, aby bolo možné správne monitorovať vývoj poľnohospodárskych príjmov a vytvoriť dostatočnú základňu na analýzu činnosti týchto podnikov.
(3)
Dotazník na zber údajov z poľnohospodárskeho podniku sa musí upraviť v dôsledku vstupu Českej republiky, Estónska, Cypru, Lotyšska, Litvy, Maďarska, Malty, Poľska, Slovinska a Slovenska.
(4)
Nariadenie (EHS) č. 2237/77 by sa preto malo zodpovedajúcim spôsobom zmeniť a doplniť.
(5)
S prihliadnutím na to, že niektoré zmeny sa budú uplatňovať od roku 2004, je primerané zmeniť a doplniť dotazník tak, aby sa tieto zmeny uplatňovali s účinnosťou od účtovného roka 2004.
(6)
Opatrenia stanovené v tomto nariadení sú v súlade so stanoviskom Výboru ES pre informačnú sieť poľnohospodárskeho účtovníctva,
PRIJALA TOTO NARIADENIE:
Článok 1
Prílohy I a II k nariadeniu (EHS) č. 2237/77 sa menia a dopĺňajú v súlade s prílohami I a II k tomuto nariadeniu.
Článok 2
Toto nariadenie nadobúda účinnosť siedmym dňom po jeho uverejnení v Úradnom vestníku Európskej únie.
Uplatňuje sa s účinnosťou od účtovného roka 2004, ktorý sa začína počas obdobia od 1. januára do 1. júla 2004.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 23. decembra 2004